РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/427-13

8. новембар 2013. године

Б е о г р а д

ЗАПИСНИК

26. СЕДНИЦЕ ОДБОРА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 7. НОВЕМБРА 2013. ГОДИНЕ

Седница је почела у 14,15 часова.

Седницом је председавао Дејан Раденковић, председник Одбора.

Седници су присуствовали чланови Одбора: Зоран Бојанић, Горица Гајић, Владимир Маринковић, Стефана Миладиновић, Мујо Муковић, Љубан Панић, и Рајко Стевановић.

Седници Одбора су присуствовали заменици одсутних чланова Одбора: Велимир Станојевић (заменик Срђана Спасојевића) и Милорад Стошић (заменик Слободана Јеремића).

Седници нису присуствовали чланови Одбора: Радмила Геров, Владимир Јовановић, Милан Лапчевић, Милан Ковачевић, Милован Марковић и Жељко Сушец (нити њихови заменици).

Седници су присуствовали из Министарства саобраћаја:Миодраг Поледица, државни секретар, Мирјана Трифуновић, помоћник министра за водни саобраћај и безбедност пловидбе, Зорица Ђерић Стојичић, помоћник министра за европске интеграције и међународну сарадњу,Дејан Ласица, помоћник министра за железнице и интермодални транспорт, Дамир Леденчан, начелник у Сектору за друмски транспорт, Дејан Коцић, виши саветник, Oливера Стевић Леденчан, руководилац Групе за интелигентне транспортне системе,Вида Стевановић, самостални саветник у Сектору за железнице и интермодални транспорт, Маја Шћекић,саветник у Сектору за ваздушни саобраћај, Вељко Ковачевић, саветник у Сектору за водни саобраћај и безбедност пловидбе, Милијан Милић, млађи саветник у Сектору за железнице и интермодални транспорт и Синиша Тркуља, помоћник директора Дирекције за железнице.

На предлог председника, Одбор је једногласно утврдио следећи:

Д н е в н и р е д

1. Разматрање Предлогa закона о безбедности и интероперабилности железнице, који је поднела Влада;
2. Разматрање Предлога закона о изменама и допунама Закона о јавним путевима, који је поднела Влада;
3. Разматрање Предлога закона о изменама и допунама Закона о поморској пловидби, који је поднела Влада;
4. Разматрање Предлога закона о потврђивању Европског споразума о главним унутрашњим водним путевима од међународног значаја (АGN), који је поднела Влада,;
5. Разматрање Предлога закона о потврђивању Споразума између Владе Републике Србије и Владе Руске Федерације о сарадњи у области железничког саобраћаја, који је поднела Влада;
6. Разматрање Предлога закона о потврђивању Споразума између Владе Републике Србије и Кабинета министара Украјине о сарадњи у области железничког саобраћаја, који је поднела Влада;
7. Разматрање Предлога закона о потврђивању Споразума о ваздушном саобраћају између Владе Републике Србије и Владе Аустралије, који је поднела Влада;
8. Разматрање Предлогa закона о потврђивању Споразума између Републике Србије и Словачке Републике о међународном друмском превозу путника и ствари, који је поднела Влада;
9. Разматрање Извештајa о раду Министарства саобраћаја за период од 27. јануара до 12. јула 2013. године;
10. Р а з н о.

Прва тачка дневног реда - **Разматрање Предлогa закона о безбедности и интероперабилности железнице**

Помоћник министра за железнице и интермодални транспорт, Дејан Ласица, је у уводном излагању о Предлогу закона о безбедности и интероперабилности железнице истакао да су се десиле велике промене у систему безбедности саобраћаја и да је било потребно ускладити законску регулативу у овој области са законима ЕУ. Предлог закона о безбедности и интероперабилности железнице, као допуна системског Закона о железници чиниће заокружени пакет закона о железници. Овај предлог закона је потпуно нов, бави се уређивањем безбедносних норми у железничком саобраћају, утицаће на управљаче железничком инфраструктуром, учеснике у железничком саобраћају, железничке превознике и индустрију, и кориснике железничког саобраћаја у најширем смислу.

Одбор је, у складу са чланом 155. став 2. Пословника Народне скупштине већином гласова (седам за, троје није гласало), одлучио да предложи Народној скупштини да прихвати Предлог закона о безбедности и интероперабилности железнице, у начелу.

За известиоца Одбора на седници Народне скупштине одређен је Дејан Раденковић, председник Одбора.

Друга тачка дневног реда - **Разматрање Предлога закона о изменама и допунама Закона о јавним путевима**

Руководилац Групе за интелигентне транспортне системе Oливера Стевић Леденчан, у уводном излагању појаснила је да су овим предлогом закона, због безбедности, понуђена нова решења о управљању јавним путевима. Истовремено због предвиђених стандарда на коридорима било је неопходно дефинисати начин коришћења јавног путног појаса и растојање између бензинских станица. Предлогом закона допуњује се и дефиниција инфраструктурних система, тј. нафтоводи и поднафтоводи се уводе у дефиницију, и даје се овлашћење за два подзаконска акта Уредбу о тунелима, која мора бити усаглашена са директивама ЕУ и Правилник, који дефинише област ванредног превоза.

Одбор је, у складу са чланом 155. став 2. Пословника Народне скупштине већином гласова (седам за, један уздржан и двоје није гласало), одлучио да предложи Народној скупштини да прихвати Предлог закона о изменама и допунама Закона о јавним путевима, у начелу.

За известиоца Одбора на седници Народне скупштине одређен је Дејан Раденковић, председник Одбора.

Трећа тачка дневног реда - **Разматрање Предлога закона о изменама и допунама Закона о поморској пловидби**

Помоћник министра за водни саобраћај и безбедност пловидбе, Мирјана Трифуновић, је у уводном излагању указала на потребу за изменама и допунама Закона о поморској пловидби, наводећи да је најзначајнији разлог наставак процеса унапређења заштите домаћих помораца, који је започет усвајањем Закона о поморској пловидби 2011. године. Истовремено овим предлогом закона врши се усаглашавање домаћег законодавства са Конвенцијом о раду помораца, коју је наша земља ратификовала 2012. године, а којом се уређује поступак издавања одобрења агенцијама, које обављају послове посредовања при запошљавању помораца. Послове посредовања до сада су обављале разне агенције на начин који није био у складу са стандардима Међународне организације рада помораца. Предложеним допунама се уводе стандарди пословања у раду предметних агенција, уређена је допуна поступка који се односи на враћање у земљу помораца, одређена су питања као што су радно време помораца и радни и животни услови на броду, као и подношење пријава помораца у вези радних и животних услова на броду. Предлогом закона уређен је поступак овлашћења здравствених установа за вршење здравствених прегледа помораца у складу са захтевима Конвенције о раду помораца и осталих законских прописа, који уређују ову област.

У дискусији која је уследила народна посланица Горица Гајевић је затражили појашњење због чега је дошло до измене члана 30. Предлога закона о изменама и допунама Закона о поморској пловидби, а у вези са Захтевом удружења помораца да се преиспита измена наведеног члана Предлога закона.

Представник предлагача закона одговорила је да је измена поменутог члана Закона била потребна због чињенице да је изградња трениг центара јако велика и озбиљна инвестиција вредна 3 - 5 милона еура, а изградња таквих трениг центара трајала би 2 -3 године. Измена омогућава да се центри изграђују фазно, тј. да већ прве године центри могу да започну са неким основним обукама, а да у року од 3 године развију тренинг центар за све 43 обуке, које би се вршиле у њему.

Одбор је, у складу са чланом 155. став 2. Пословника Народне скупштине већином гласова (седам за, један уздржан и двоје није гласало), одлучио да предложи Народној скупштини да прихвати Предлог закона о изменама и допунама Закона о поморској пловидби, у начелу.

За известиоца Одбора на седници Народне скупштине одређен је Дејан Раденковић, председник Одбора.

Четврта тачка дневног реда - **Разматрање Предлога закона о потврђивању Европског споразума о главним унутрашњим водним путевима од међународног значаја (АGN)**

Помоћник министра за водни саобраћај и безбедност пловидбе, Мирјана Трифуновић, у уводном излагању је указала да ће овим споразумом Република Србија прихватити класификацију европских унутрашњих водних путева дефинисану на паневропском нивоу од стране Уједињених нација и створити законске претпоставке да се национално законодавство Републике Србије усагласи са захтевима у односу на техничке параметре који су прописани АGN споразумом. Споразум дефинише план развоја изградње мреже унутрашњих пловних путева, које стране уговорнице намеравају да реализују.

Одбор је, у складу са чл. 155. став 2. Пословника Народне скупштине већином гласова (осам за, један уздржан, један није гласао), одлучио да предложи Народној скупштини да прихвати Предлог закона о потврђивању Европског споразума о главним унутрашњим водним путевима од међународног значаја (АGN).

За известиоца Одбора на седници Народне скупштине одређен је Дејан Раденковић, председник Одбора.

Пета тачка дневног реда - **Разматрање Предлога закона о потврђивању Споразума између Владе Републике Србије и Владе Руске Федерације о сарадњи у области железничког саобраћаја**

Помоћник министра за железнице и интермодални транспорт, Дејан Ласица, у уводном излагању је указао да интензитет одвијања железничког саобраћаја са Руском Федерацијом бележи благи раст, који је недовољан, а постоји простор да се унапреди. Споразум регулише директну сарадњу између две државе, односно правно регулише односе у области железничког саобраћаја, односе између железничких предузећа и детаљно регулише услове за директну отпрему робе између две земље. Споразумом се даје важност координацији активности у области железничког саобраћаја, као и сарадњи у области развоја железница две државе.

Одбор је, у складу са чл. 155. став 2. Пословника Народне скупштине већином галасова (девет за, један уздржан), одлучио да предложи Народној скупштини да прихвати Предлога закона о потврђивању Споразума између Владе Републике Србије и Владе Руске Федерације о сарадњи у области железничког саобраћаја.

За известиоца Одбора на седници Народне скупштине одређен је Дејан Раденковић, председник Одбора.

Шеста тачка дневног реда - **Разматрање Предлога закона о потврђивању Споразума између Владе Републике Србије и Кабинета министара Украјине о сарадњи у области железничког саобраћаја**

Помоћник министра за железнице и интермодални транспорт, Дејан Ласица, у уводном излагању је указао да је основни циљ овог споразума међусобна сарадња када су сертификати у питању, јер морају да буду у складу са националним прописима, затим обука особља и експерата и сарадња железница у техничком и технолошком смислу. Споразум ће бити правни основ за даље споразуме које две државе у железничкој транзицији могу да потпишу, као и значајан корак ка унапређењу односа две земље у овој области.

Одбор је, у складу са чл. 155. став 2. Пословника Народне скупштине већином гласова (девет за, један није гласао), одлучио да предложи Народној скупштини да прихвати Предлог закона о потврђивању Споразума између Владе Републике Србије и Кабинета министара Украјине о сарадњи у области железничког саобраћаја

За известиоца Одбора на седници Народне скупштине одређен је Дејан Раденковић, председник Одбора.

Седма тачка дневног реда- **Разматрање Предлога закона о потврђивању Споразума о ваздушном саобраћају између Владе Републике Србије и Владе Аустралије**

Маја Шћекић, саветник у Сектору за ваздушни саобраћај, у уводном излагању је указала да је овај споразум модеран, да је усклађен са савременим тенденцијама у међународном цивилном ваздухопловству и да детаљније уређује односе у овој области између две земље. Споразум промовише и испуњава високе међународне стандарде, отвара шире могућности, и представља чврст темељ дугорочне сарадње за све ваздухопловне субјекте у укупним привредним кретањима.

Одбор је, у складу са чл. 155. став 2. Пословника Народне скупштине већином гласова (девет за, један није гласао), одлучио да предложи Народној скупштини да прихвати Предлог закона о потврђивању Споразума о ваздушном саобраћају између Владе Републике Србије и Владе Аустралије.

За известиоца Одбора на седници Народне скупштине одређен је Дејан Раденковић, председник Одбора

Осма тачка дневног реда - **Разматрање Предлогa закона о потврђивању Споразума између Републике Србије и Словачке Републике о међународном друмском превозу путника и ствари**

Дамир Леденчан, начелник Сектора за друмски транспорт, је у уводном излагању указао да билатерални Споразум на савремен начин регулише област друмског саобараћаја и да је усклађен са међународном регулативом, како ЕУ тако и Европске конференције министара транспорта, што се тиче превоза ствари. Новина је да предвиђа реализацију билатералног превоза роба, што није случај са садашњим Законом, да регулише ванредне превозе и ступа на снагу 60 дана од дана ратификације.

Одбор је, у складу са чл. 155. став 2. Пословника Народне скупштине, већином гласова (девет за, један није гласао), одлучио да предложи Народној скупштини да прихвати Предлог закона о потврђивању Споразума између Републике Србије и Словачке Републике о међународном друмском превозу путника и ствари.

За известиоца Одбора на седници Народне скупштине одређен је Дејан Раденковић, председник Одбора.

Девета тачка дневног реда- **Разматрање Извештајa о раду Министарства саобраћаја за период од 27. јануара до 12. јула 2013. године**

Помоћник министра за европске интеграције и међународну сарадњу, Зорица Ђерић Стојичић, образложила је Извештај о раду Министарства саобраћаја за наведени период. Истакнуто је да су у Извештају обухваћене нормативне активности, пројекти Министарства, ИПА пројекти, имплементација пројеката који се финансирају из фондова ЕУ и активности везане за Дунавску стратегију. Посебно је истакла значај преноса овлашћења са ЕУ на Републику Србију везано за даљу имплементацију пројеката, који се финансирају из фондова ЕУ. Република Србија ће од 2014. године сама сносити одговорност и спроводити процедуре, уместо делегације ЕУ у Београду. Конкретно то значи да ће Министарство финансија расписати тендере за два пројекта, први - Јачање административних и оперативних капацитета Министарства саобраћаја, и за други пројекат, који је везан за техничке радове, - Багеровање корита на реци Дунав у Србији. Укупна вредност ових пројеката је 18,5 милиона еура.

Државни секретар Министарства, Миодраг Поледица, је истакао да је било доста активности на законодавном пољу и пројектним оквирима, на усаглашавању прописа са ЕУ. Посебно је указао да су завршене све припремне активности, у предвиђеном периоду, у циљу започињања реализације руског кредита када је у питањи железнички саобраћај. Потписан је Анекс I уговора, који се односи на изградњу пруге од Београда до Панчева, радови ће почети ове године, а вредност посла је 69 милиона еура. Истовремено други пројекат који се односи на Коридор 10, из истог кредита, је припиремљен.

Указано је на значај усвајања Закона о железници, у мају месецу ове године, и још једном истакнуто да је тај закон основ за Предлог закон о безбедности и интероперабилности железнице, који је данас био предмент расправе на Одбору. ЈП ,,Железнице Србије“ ће се организацијски поделити на две целине на инфраструктуру и на превоз. Очекује се да менаџмент ЈП ,,Железнице Србије“ до краја године припреми оснивачке акте које ће Влада усвојити и тада ће се кренути у реструктуирање предузећа.

Када је у питању речни саобраћај започети су, после 30 година, веома битни пројекти на реци Сави. Из буџета су издвојена средсва у износу 100 милиона динара за регулационе радове. За исту врсту радова од ЕУ су добијена средства за реку Дунав. Када је Дунавска стратегија у питању, наша земља има водећу улогу у координацији послова ове стратегије и у овој области је Република Србија веома активна преко Министарства саобраћаја.

Изражено је мишљење да је друмски саобраћај мало проблематичан, доста се радило, али многе фирме које су биле извођачи радова су отишле под стечај, па је потребно поновити процедуре из почетка, а сви поновљени тендери знатно успоравају започете радове.

У расправи, која је уследила народна посланица Горица Гајевић је изнела незадовољство због чињенице да ће ЈП ,,Железнице Србије“ од следеће године бити два предузећа, јер сматра да је повећавање администрације непотребно. Истовремено је изразила незадовољство због неблаговремених информација у вези са извршењем радова на појединим деоницама Коридора 10, а у вези са информацијама са терена које говоре да су на појединим деоницама радови потпуно обустављени.

Сагласно члану 229. Пословника Народне скупштине, Одбор је размотрио Извештај о раду Министарства саобраћаја за период од 27. jануара до 12. јула 2013. године и већином гласова (седам за, један против, један уздржан, један није гласао) одлучио да га прихвати.

Десета тачка дневног реда – **Р а з н о**

Председник Одбора Дејан Раденковић, је подсетио присутне да ће се 12. новембра 2013. године одржати Јавно слушање на тему ,,Дигитализација и национално коришћење фреквенцијског спектра“, и подсетио на велико интересовање када је ова тема у питању.

Народни посланик Владимир Маринковић, захвалио се представницима Министарства саобраћаја што су у великом броју дошли на седницу Одбора и истовремено подсетио да би на Јавно слушање требало позвати и техничке факултете.

На седници Одбора вођен је тонски запис.

Седница је закључена у 15,05 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Дејан Раденковић